OpenLLM-France/wikimedia huggingface dataset:
# Brackets

Brackets és un editor de pàgines web desenvolupat principalment per l'empresa Adobe Systems (molt coneguda per productes com PostScript, Acrobat Reader, Flash, Photoshop, Premiere, Dreamweaver, etc.). Brackets és un projecte de programari lliure que es distribueix sota la llicència MIT. La primera versió beta de Brackets es va publicar al desembre de 2011. Brackets 1.0 es va publicar el novembre de 2014. Actualment (juny de 2018), es pot descarregar Brackets 1.13, publicada el 18 de juny de 2018. Abans de la versió 1.0 tenia un ritme de desenvolupament molt ràpid (cada mes es publicava una nova versió de Brackets), però des de llavors el ritme de desenvolupament s'ha alentit, fins que finalment l'1 de març de 2021 Adobe Systems n'abandonà el desenvolupament i suggerí una migració a Visual Studio Code.
Aquest editor de text és molt útil, ja que és capaç de detectar la sintaxi de molts llenguatges de programació com el són C, C ++, C #, CSS, Java, HTML, Python, Ruby, XML entre molts altres, a més de comptar amb la funció d'auto completar, que és molt útil a l'hora de programar. També Brackets és molt útil amb els llenguatges de programació interpretats, ja que aquests llenguatges no necessiten un compilador, i això és el que torna a Brackets una eina molt útil i eficient al moment de programar per a web.

## Referències

* ↑ «Brackets EOL notice». Arxivat de l'original el 2021-06-03. [Consulta: 28 maig 2021].

## Enllaços externs

* https://proauge.com/2015/07/07/instalar-brackets-en-windows/ Arxivat 2019-03-02 a Wayback Machine.
* http://www.mclibre.org/consultar/informatica/lecciones/brackets-instalacion.html
* http://brackets.io/
# Bernat I d'Alvèrnia

Bernat d'Alvèrnia conegut com el Vell, fou comte d'Alvèrnia i abat laic de Brioude vers 846-863 i 864 a una data posterior al 866.
Era probablement fill de l'antic comte Guerí de Provença o bé un net (fill de Guillem I d'Alvèrnia). Vers 855 després del fracàs de Lluís el Jove (que volia ser Lluís II d'Aquitània però no ho va aconseguir; fou després Lluís III d'Alemanya) per proclamar-se rei a Aquitània, va donar suport a Pipí II d'Aquitània i fou el principal noble del seu partit però el 859 va tornar al bàndol de Carles el Calb i fou fidel a Carles l'Infant, però quan aquest es va revoltar contra el seu pare el 862, va donar suport a Carles el Calb. El 863 en un cop de mà, el conseller i vescomte Esteve d'Alvèrnia el va deposar i va usurpar el poder. Esteve va morir en lluita contra els normands, i Carles el Calb va retornar el comtat a Bernat a l'assemblea de Pîtres el juny del 864. Se l'esmenta per darrera vegada el 866 i hauria mort entre 866 i 868. Un fill, Guerí, el podria haver succeït però hauria mort al cap de poc i pel dret de la filla el comtat havia de passar a Bernat Plantapilosa. Però Gerard II, fill de Gerard I (i net per tant de Guerí) li va disputar el poder i hauria dominat el comtat fins que fou deposat formalment pel rei el 872.
Bernat es va casar dues vegades, la primera amb Liutgarda i la segona amb Ermengarda, i va tenir dos fills:
* Guerí, possible comte d'Alvèrnia del 868 al 869
* Ermengarda
La filla Ermengarda es va casar amb Bernat Plantapilosa que a la mort de Bernat seguida de la del seu fill Guerí (menys probablement per una decisió de Carles el Calb) posterior al 866, potser el 868 o 869, va rebre la investidura del comtat d'Alvèrnia. Un fill d'Ermengarda va portar el nom de Guerí com el seu suposat besavi, però devia morir jove.

## Referències

Devic, Claude; Vaissette, Joseph. Histoire générale de Languedoc (en francès). Tolosa: Édouard Privat llibreter editor, 1872 (Vegeu altres edicions a Google Books Vol. 1 (1840), Vol. 2 (1840), Vol. 3 (1841), Vol. 4 (1749), Vol. 5 (1842), Vol. 6 (1843), Vol. 7 (1843), Vol. 8 (1844), Vol. 9 (1845)).
# Ichthyomys pinei

Ichthyomys pinei és una espècie de mamífer rosegador de la família dels cricètids. És endèmica de la regió andina de l'oest de l'Equador, on viu a altituds properes a 2.600 msnm. Té una llargada de cap a gropa d'aproximadament 130 mm i la cua d'aproximadament 135 mm. El seu hàbitat natural són els matollars semicaducifolis. Com que fou descoberta fa poc, encara no hi ha prou dades per determinar-ne l'estat de conservació. Fou anomenada en honor del zoòleg estatunidenc Ronald H. Pine.

## Referències

* ↑ Fernández De Córdova, J.; Nivelo-Villavicencio, C.; Reyes-Puig, C.; Pardiñas, U. F. J.; Brito, J. «A new species of crab-eating rat of the genus Ichthyomys, from Ecuador (Rodentia, Cricetidae, Sigmodontinae)» (en anglès). Mammalia, 2019. DOI: 10.1515/mammalia-2019-0022. ISSN: 1864-1547.
# Bisbat de Rutana

El bisbat de Rutana (francès: Diocèse de Rutana); llatí: Dioecesis Rutana) és una seu de l'Església catòlica a Burundi, sufragània de l'arquebisbat de Gitega. Al 2020 tenia 264.974 batejats d'un total de 710.208 habitants. Actualment la seu es troba vacant.

## Territori

La diòcesi comprèn la província de Rutana. La seu episcopal és la ciutat de Rutana, on es troba la catedral de Sant Josep. El territori s'estén sobre 2.180 km² i està dividit en 15 parròquies

## Història

La diòcesi va ser erigida el 17 de gener de 2009 amb la butlla Ad aptius provehendam del papa Benet XVI, amb parts del territori de les diòcesis de Bururi i de Ruyigi.

## Cronologia episcopal

* Bonaventure Nahimana (17 de gener de 2009 - 19 de febrer de 2022 nomenat arquebisbe de Gitega)
** Bonaventure Nahimana, des del 19 de febrer de 2022 (administrador apostòlic)

## Estadístiques

El 2019, la diòcesi tenia 264.974 batejats sobre una població de 710.208 persones, equivalent al 37,3% del total.
| any | població | població | població | sacerdots | sacerdots | sacerdots | sacerdots | diàques | religiosos | religiosos | parroquies |
| any | batejats | total | % | total | clergat secular | clergat regular | batejats por sacerdot | diàques | homes | dones | |
| 2009 | 168.160 | 378.387 | 44,4 | 23 | 20 | 3 | 7.311 | | | 30 | 11 |
| 2010 | 168.160 | 378.387 | 44,4 | 25 | 21 | 4 | 6.726 | | 5 | 30 | 11 |
| 2014 | 205.767 | 595.857 | 34,5 | 30 | 24 | 6 | 6.858 | | 9 | 51 | 12 |
| 2017 | 286.365 | 637.378 | 44,9 | 36 | 27 | 9 | 7.954 | | 11 | 54 | 12 |
| 2020 | 264.974 | 710.208 | 37,3 | 82 | 72 | 10 | 3.231 | | 12 | 94 | 15 |

## Notes

* ↑ Error: hi ha títol o url, però calen tots dos paràmetres.«», 17-01-2019.

## Bibliografia

* Butlla Ad aptius provehendam (llatí)

## Enllaços externs

* Anuari pontifici del 2021 i anteriors, publicat a www.catholic-hierarchy.org a la pàgina Diocese of Rutana (anglès)
* Esquema de la diòcesi a www.gcatholic.org
# Bracciano

Bracciano és un comune (municipi) de la ciutat metropolitana de Roma, a la regió italiana del Laci, situat a uns 30 km al nord-oest de Roma. A 1 de gener de 2018 tenia 19.219 habitants.
La ciutat és famosa pel seu llac volcànic (Llac de Bracciano o "Sabatino", el vuitè llac més gran d'Itàlia) i pel castell medieval Orsini-Odescalchi, especialment ben conservat. El llac és molt utilitzat per a la navegació i és popular entre els turistes.
Bracciano limita amb els següents municipis: Anguillara Sabazia, Bassano Romano, Cerveteri, Manziana, Oriolo Romano, Sutri, Tolfa i Trevignano Romano.

## Llocs d'interès

El monument principal de Bracciano és el seu castell, el Castello Orsini-Odescalchi, un dels exemples més destacats de l'arquitectura militar renaixentista a Itàlia.
A uns 3 km de la ciutat, al costat de la carretera que condueix a Trevignano Romano, es troba l'antiga església de San Liberato (segle ix). Ocupa el que antigament era el poblat romà del Forum Clodii, ara envoltat per un jardí d'herbes, part del complex de jardins anglesos de la contigua Villa San Librato, dissenyat per Russell Page el 1965 per a l'historiador de l'art el comte Donato Sanminatelli i la seva comtessa, Maria Odescalchi, i dut a terme durant la dècada següent.
A la mateixa carretera hi ha les ruïnes de l'Aquae Apollinaris, un complex de banys famosos a l'època romana.

## Ciutats agermanades

Bracciano està agermanat amb:
* Neusäß, Alemanya
* Châtenay-Malabry, França

## Vegeu també

* Llac de Bracciano

## Referències

* ↑ «Resident population on 1st January 2018» (en anglès). ISTAT. [Consulta: 30 abril 2019].

## Enllaços externs

* Bracciano - Lloc web oficial (italià)
# Bracewel·lita

La bracewel·lita és un mineral de la classe dels òxids, que pertany al grup del diàspor. Rep el nom en honor de Smith Bracewell, director del Geological Survey de la Guyana britànica i professor a la Universitat de les Índies Occidentals, qui va assenyalar per primera vegada l'aparició de la merumita.

## Característiques

La bracewel·lita és un hidròxid de fórmula química CrO(OH). Cristal·litza en el sistema ortoròmbic. La seva duresa a l'escala de Mohs es troba entre 5,5 i 6,5.
Segons la classificació de Nickel-Strunz, la bracewel·lita pertany a «04.FD: Hidròxids amb OH, sense H2O; cadenes de octaedres que comparteixen angles» juntament amb els següents minerals: spertiniïta, diàspor, goethita, groutita, guyanaïta, montroseïta, tsumgallita, manganita, yttrotungstita-(Y), yttrotungstita-(Ce), frankhawthorneïta, khinita i parakhinita.

## Formació i jaciments

Va ser descoberta al riu Merume, a Kamakusa (Districte de Mazaruni, Guyana). Posteriorment també ha estat descrita a l'explotació d'Iron Monarch, a la península d'Eyre, a l'estat d'Austràlia Meridional (Austràlia). Aquests dos indrets són els únics de tot el planeta on ha estat descrita aquesta espècie mineral.

## Referències

* ↑ «Bracewellite» (en anglès). Mindat. [Consulta: 16 abril 2019].
# Jacob Cardinaal

Jacob Cardinaal (Groningen, 15 d'octubre de 1848 - la Haia, 9 de febrer de 1922) va ser un matemàtic neerlandès.

## Vida i Obra

Cardinaal era fill de l'advocat i cap de policia Cornelis Cardinaal. Nascut a Groningen el 1848, va estudiar a la llavors escola Politècnica de Delft (des de 1904: Universitat Tècnica de Delft). Successivament va ser professor a l'Acadèmia de les Arts Visuals i les Ciències Tècniques de Rotterdam, a la Rijks Hoogere Burgerschool Willem II i a la Burgernachtschool de Tilburg entre 1874 i 1893, abans de ser nomenat professor de la Universitat Tècnica de Delft on va romandre la resta de la seva vida.
El professor Cardinal va ser un reformador de l'ensenyament matemàtic a la universitat de Delft i va ser el representant neerlandès a la Comissió Internacional per a l'Ensenyament de les Matemàtiques (ICMI). Va ser un expert en geometria descriptiva i cinemàtica.
Va escriure, entre d'altres, el llibre de text Kinematika publicat el 1914 per Waltman a Delft.

## Referències

* ↑ Mekes, 2001, p. web.
* ↑ Krüger, 2019, p. 244.
* ↑ Bijl, 1966, p. 8.
* ↑ Furinghetti, 2019, p. 9.
* ↑ Albers, Atzema i van Maanen, 1999, p. 386.

## Bibliografia

* Albers, Gerard; Beckers, Danny «Wiskunstige Verlustiging» (en neerlandès). Nieuw archief voor wiskunde, Vol. 5/11, Num. 1, 2010, pàg. 20-26. ISSN: 0028-9825.
* Albers, Gerard; Atzema, Eisso; van Maanen, Jan. «Mathematics in the Netherlands». A: Klaas Van Berkel, Albert Van Helden, Lodewijk Palm (eds.). The History of Science in the Netherlands: Survey, Themes and Reference (en anglès). Brill, 1999, p. 367-400. ISBN 90-04-10006-7.
* Bijl, J. Propaedeutisch wiskundeonderwijs en ingenieursopleiding (en neerlandès). Delftsche Uitgevers Maatschappij, 1966.
* Furinghetti, Fulvia. «Challenges, hopes, actions and tensions in the early years of the International Commission on the Teaching of Mathematics». A: Alexander Karp (ed.). National Subcommissions of ICMI and their Role in the Reform of Mathematics Education (en anglès). Springer, 2019, p. 1-34. ISBN 978-3-030-14864-5.
* Krüger, Jenneke. «Engineering Studies and Secondary Education: Descriptive Geometry in the Netherlands (1820-1960)». A: Évelyne Barbin, Marta Menghini, Klaus Volkert (eds.). Descriptive Geometry, The Spread of a Polytechnic Art (en anglès). Springer, 2019, p. 233-254. ISBN 978-3-030-14807-2.

## Enllaços externs

* Mekes, Jan Jacob. «Cornelis Cardinaal 1819 - 1893». Politie academie, 2001. [Consulta: 9 maig 2020]. (neerlandès)
* «Jacob Cardinaal (1848 - 1922)». Koninklijke Nederlandsche Akademie van Wetenschappen. [Consulta: 9 maig 2020]. (neerlandès)
# Jacob Collier

Jacob Collier (Londres, 2 d'agost de 1994) és un músic multiinstrumentista, vocalista, compositor i arranjador anglès. La seva música combina el jazz amb elements de molts altres gèneres musicals, i sovint inclou un ús extensiu de reharmonitzacions, dissonàncies i poliritmes. També és conegut per les seves enèrgiques actuacions en directe, en les quals sovint condueix el públic a cantar harmonies o percussions de múltiples parts, i per una personalitat propera i accessible.
El 2012, les seves versions de cançons populars de vídeos en pantalla dividida, com ara "Don't You Worry 'bout a Thing" de Stevie Wonder, es van començar a fer virals a YouTube. L'any 2014, Collier va signar amb la companyia de Quincy Jones i va començar a utilitzar l'Harmonizer, un sintetitzador que li permet cantar harmonies en directe samplejant la seva veu en temps real. Aquest instrument fou dissenyat i construït al MIT Media Lab per Ben Bloomberg en col·laboració amb Collier.
El 2016, va llançar el seu àlbum de debut, In My Room, que va gravar, arranjar, interpretar i produir ell mateix a una petita habitació a la seva casa familiar a Finchley, al nord de Londres. El 2017, Collier va rebre dos premis Grammy pels seus arranjaments de "Flintstones" i "You and I".
El 2018, va començar a treballar en un àlbum de quatre volums i 50 cançons amb més de dues dotzenes d'artistes i grups. El primer volum, Djesse Vol. 1, va ser publicat el desembre de 2018, el segon, Djesse Vol. 2, el juliol de 2019 i el tercer, Djesse Vol. 3, l'agost del 2020. El 2020, Collier va guanyar dos premis Grammy pels seus arranjaments de "All Night Long (All Night)" de Djesse Vol. 1 i "Moon River" de Djesse Vol. 2. El 2021, va guanyar un premi Grammy per "He Won't Hold You" del tercer volum, Djesse Vol. 3. Collier és el primer artista britànic a rebre un premi Grammy per cadascun dels seus quatre primers àlbums.

## Referències

* ↑ «A one-man musical phenomenon | Jacob Collier». [Consulta: 26 juliol 2022].
* ↑ «Dodie Clark vs. Jacob Collier: Bedroom Introvert Musicians» (en anglès). [Consulta: 26 juliol 2022].
* ↑ Ràdio, Catalunya. «Catalunya migdia - Jacob Collier: "Les estrelles del pop actuals no són reals, tenen un filtre d'Instagram"». [Consulta: 26 juliol 2022].
* ↑ «Don't You Worry 'Bout A Thing - Jacob Collier». [Consulta: 26 juliol 2022].
* ↑ «Ben Bloomberg: Using creative technology to empower artists». [Consulta: 26 juliol 2022].
* ↑ Staff, Billboard; Staff, Billboard. «Grammy Awards 2017: See the Full Winners List» (en anglès), 12-02-2017. [Consulta: 26 juliol 2022].
* ↑ Peacock, Tim. «Jacob Collier Becomes First British Artist To Win Grammy For Each Of His First Four Albums» (en anglès), 15-03-2021. [Consulta: 26 juliol 2022].
# Jaws

* Aquest article tracta sobre el sistema de gestió de continguts. Per la pel·lícula d'Steven Spielberg, vegeu l'article Jaws (pel·lícula).
Jaws és un sistema de gestió de continguts per construir llocs dinàmics a la xarxa. Procura ser amigable a l'usuari, proporcionant-li una gran facilitat d'ús i moltes formes diferents de personalitzar el contingut, però al mateix temps és amigable al desenvolupador, ja que ofereix una forma fàcil i poderosa per a modificar els seus propis mòduls.

## Requisits

* Un servidor web - de preferència Apache o Cherokee.
* PHP versió 4.3 o superior, 5.0 o superior (amb support xml).
* Un servidor de base de dades - preferiblement MySQL 4.1 o superior.
* GD o ImageMagick per a l'organitzador d'imatges.

## Enllaços externs

* Web del projecte Arxivat 2008-04-20 a Wayback Machine.
Viccionari
# Bulgur

El búrgul, també anomenat bulgur, és un aliment elaborat fet de diverses espècies de blat. És típic de la gastronomia d'Orient Mitjà, el nord d'Àfrica i Grècia. Principalment es fa amb blat dur.
El nom prové de l'àrab búrghul (برغل, burḡul, ‘blat escairat’, ‘blat triturat i cuit’) i aquest del persa barghul. La forma bulgur prové de l'adaptació al turc del mot àrab.

## Elaboració

Per a cuinar-lo, es vessa el cereal escollit (blat, espelta, escanda, etc.) en un recipient gros que hom cobreix d'aigua durant una mitja hora per a estovar els grans i seguidament es posa al foc fins que els grans siguin ben cuits. Després es deixa assecar i s'extreu, parcialment, la pellofa o segó. Es pot trobar ja preparat a les botigues.

## Ús

És un ingredient d'un tipus de pilaf (anomenat bulgur pilavı, en turc) i se'n fan sopes (çorba), mezes i amanides.

## Contingut nutritiu

El búrgul, nutritivament, s'assembla a l'arròs, el cuscús i la pasta:
* Energia: 2003 kJ (479 kcal)
* Fibra dietètica: 25,6 g
* Proteïna: 17,21 g
* Carbohidrats: 69 g dels quals 0,8 g sucres
* Greix: 1,86 g dels quals 0,2 g greixos saturats
* Potassi: 574 mg
* Ferro: 3,44 mg
* Índex glucèmic:46

## Vegeu també

* Çiğ köfte
* İçli köfte
* Kısır
* Mandonguilles de bulgur amb iogurt

## Referències

* ↑ «búrgul». Cercaterm. TERMCAT, Centre de Terminologia. [Consulta: 22 abril 2020].
* 1 2 «bulgur». diccionari.cat. [Consulta: 23 abril 2020].
* ↑ «búrgul». diccionari.cat. [Consulta: 23 abril 2020].
* ↑ Castells Criballes, Margarida; Cinca Pinós, Dolors. Diccionari Àrab-Català. Barcelona: Enciclopèdia Catalana, 2007, p. s.v. "برغل". ISBN 978-84-412-1546-7.
# Jean-Louis Descloux

Jean-Louis Descloux (3 de novembre de 1937) és un atleta suís, ja retirat, especialista en curses de velocitat, que va competir durant la dècada de 1960.
En el seu palmarès destaca una medalla de bronze en la prova del 4x400 metres del Campionat d'Europa d'atletisme de 1962 formant equip amb Bruno Galliker, Marius Theiler i Hans-Rüdi Bruder. El 1965 i 1966 es proclamà campió suís dels 400 metres. Va formar part de l'equip que millorà el rècord nacional dels 4x400 metres.
El 1964 va prendre part en els Jocs Olímpics d'Estiu de Tòquio, on va disputar dues proves del programa d'atletisme. En ambdues, els 200 metres i 4x400 metres quedà eliminat en sèries.

## Millors marques

* 200 metres. 21.2" (1962)
* 400 metres. 47.2" (1964)

## Referències

* ↑ «Medallistes per prova». rfea.es. Federació Espanyola d'Atletisme. Arxivat de l'original el 26 d’octubre 2020. [Consulta: 13 maig 2020].
* ↑ «European Championships (Men)». [Consulta: 11 desembre 2021].
* ↑ «Swiss Championships». [Consulta: 11 desembre 2021].
* ↑ Waśko, Janusz. Athletics national records evolution 1912-2012 : golden century of IAAF records. Zamość: GreenArt Jacek Kardasz, 2013, p. 208. ISBN 978-83-62033-30-0.
* 1 2 «Olympedia – Jean-Louis Descloux». [Consulta: 11 desembre 2021].
# Cadeix

«Cadeix» té aquests significats:
* Cadeix (Síria), ciutat de Síria, al riu Orontes, escenari de la batalla de Cadeix
* Cadeix-Barnea o Cadeix-Barnea, ciutat del sud de Palestina
* Batalla de Cadeix, combat a gran escala lluitat entre egipcis i hitites pel control de la Síria del sud generalment datada el 1274 aC.
# Cadel Evans Great Ocean Road Race 2017

La Cadel Evans Great Ocean Road Race 2017 fou la 3a edició de la Cadel Evans Great Ocean Road Race, una cursa ciclista d'un sol dia que es disputà pels voltants de Melbourne el 29 de gener de 2017. Formava part del calendari UCI World Tour 2017, amb una categoria 1.UWT, de la qual n'era la segona prova després que la setmana abans s'hagués disputat el Tour Down Under. Aquesta era la primera vegada que la cursa formava part del calendari mundial, després que en anys anteriors hagués format part del calendari de l'UCI Oceania Tour, el 2015 amb categoria 1.1 i el 2016 amb categoria 1.HC.
El vencedor final fou l'alemany Nikias Arndt (Team Sunweb), que s'imposà a l'esprint als australians Simon Gerrans i Cameron Meyer, segon i tercer respectivament.

## Classificació

Fonts: ProCyclingStats Cycling Quotient Cycling Archives :

## Referències

* ↑ (en) Nikias Arndt narrowly wins 2017 Cadel Evans Great Ocean Road Race, cyclingnews.com, 29 de gener de 2017.
* ↑ (en) 2017 results, cadelevansgreatoceanroadrace.com.au, 29 de gener de 2017.
* ↑ EFE «Nikias Arndt gana al esprint el Trofeo Cadel Evans». El Mundo Deportivo. EFE, 29-01-2017 [Consulta: 3 febrer 2017].
* ↑ Cadel Evans Great Ocean Road Race 2017 a ProCyclingStats

## Enllaços externs

* Cadel Evans Great Ocean Road Race 2017 - Lloc web oficial
# Can Dalmau (Sant Andreu de Llavaneres)

Can Dalmau és una casa al municipi de Sant Andreu de Llavaneres (Maresme) inclosa a l'Inventari del Patrimoni Arquitectònic de Catalunya. La part més antiga de la casa pertany al segle xviii i fou reformada al segle xix. En un primer moment fou una casa de planta baixa i pis, però en una modificació feta el 10 d'agost de 1829 s'hi va afegir una segona planta per tal de tenir més espai, alhora que va canviar el sentit de la teulada. A la façana es va afegir un esgrafiat d'estil romàntic representant a Sant Isidre.
Edifici de planta rectangular, alt i estret. La coberta és a dues aigües, que desemboquen a les façanes laterals. Consta de planta baixa i dos pisos, el segon són les golfes. A la façana principal hi ha un portal d'arc de mig punt, un rellotge de sol i un esgrafiat que representa a Sant Isidre. Té un cos lateral adossat, amb coberta a un vessant.

## Notes

* 1 2 «Can Dalmau». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 1r setembre 2015].
# Jenna Fischer

Regina Marie "Jenna" Fischer (Fort Wayne, Indiana, 7 de març de 1974) és una actriu estatunidenca coneguda per la seva interpretació de Pam Beesly a la comèdia de la NBC The Office (2005-2013), per la qual va ser nominada al premi Primetime Emmy a la millor actriu secundària en una sèrie de comèdia el 2007. També va ser productora de l'última temporada de la sèrie.
Des de llavors, Fischer ha aparegut en pel·lícules com Blades of Glory (2007), Walk Hard: The Dewey Cox Story (2007), The Promotion (2008), Hall Pass (2011) i The Giant Mechanical Man (2012), un pel·lícula dirigida pel seu marit, Lee Kirk. També va aparèixer com a Rhonda McNeil a la sèrie de comèdia dramàtica de la NBC You, Me and the Apocalypse. Fischer també va protagonitzar la comèdia d'ABC Splitting Up Together (2018-2019). Actualment és la copresentadora del podcast Office Ladies.
El primer llibre de Fischer, The Actor's Life: A Survival Guide, es va publicar el novembre de 2017.

## Referències

* ↑ «My parents just always called me Jenna. From the first day it was my nickname». [Consulta: 3 maig 2022].
* ↑ Brady, James (2007-11-21). «In Step With...Jenna Fischer». Parade. Arxivat de l'original el 2008-05-18.
* ↑ Schoellkopf, Christina. «Jenna Fischer Details Years of Rejection Before Landing 'The Office' in New Book». The Hollywood Reporter, 20-11-2017. [Consulta: 20 novembre 2017].

## Vegeu també

* The Mysteries of Laura

## Enllaços externs

* Jenna Fischer a Emmys.com
# Jenna Paulette

Jenna Paulette és una cantautora de música country estatunidenca nascuda a Lewisville, Texas. Va créixer al ranxo familiar a Thackerville, Oklahoma, on recorda voler compondre música country mentre movia el bestiar amb el seu avi al so de George Strait.
Paulette va obtenir un grau en màrqueting al Savannah College of Art and Design. Posteriorment va traslladar-se a Nashville, on coneixeria el seu mentor Ashley Gorley.

## Discografia

* The Girl I Was (2023)

## Referències

* ↑ «ABOUT» (en anglès). [Consulta: 25 juliol 2023].